b'\n_START_ARTICLE_\nSuhoj Su-34\n_START_SECTION_\nRazvoj\n_START_PARAGRAPH_\nPo\xc4\x8detkom osamdesetih godina u ratnom zrakoplovstvu tada\xc5\xa1njeg Sovjetskog Saveza javila se potreba za lova\xc4\x8dko-bombarderskim zrakoplovom koji bi zamjenio zrakoplove Su-24 i Su-24M \xc4\x8dija se bojna upotrebljivost ve\xc4\x87 po\xc4\x8deli bli\xc5\xbeiti kraju. Od novog aviona se zahtjevalo da bude sposoban probiti se kroz neprijateljsku lova\xc4\x8dku za\xc5\xa1titu i da u\xc4\x8dinkovito djeluje po dobro branjenim ciljevima u dubini neprijateljskog teritorija. Iz ovih razloga odlu\xc4\x8deno je da se novi lovac-bombarder razvije na osnovi lovca-presreta\xc4\x8da Su-27._NEWLINE_Razvojem nove letjelice, u konstrukcijskom birou ozna\xc4\x8dene T-10V, rukovodio je glavni konstruktor M. P. Simonov. Prvobitno je skupina konstruktora planirala da T-10V u potpunosti zadr\xc5\xbei aerodinami\xc4\x8dki dizajn i konstrukciju serijskog Su-27 (to\xc4\x8dnije \xc5\xa1kolsko-borbene ina\xc4\x8dice Su-27UB), a da se razvije nov sustav naoru\xc5\xbeanja i upravljanja vatrom. Smatralo se da bi ovakvo rije\xc5\xa1enje smanjilo cijenu i vrijeme razvoja, olak\xc5\xa1alo odr\xc5\xbeavanje i omogu\xc4\x87ilo letjelici dobre manevarske osobine. Me\xc4\x91utim, zahtjev da avion bude sposoban za duge letove na maloj visini podrazumijevao je da se promijeni raspored \xc4\x8dlanova posade. Umjesto u tandemu, \xc4\x8dlanovi posade su raspore\xc4\x91eni jedan do drugog. Ovim rje\xc5\xa1enjem je olak\xc5\xa1ano pilotiranje, umor posade je smanjen i izbjegnuto je udvostru\xc4\x8davanje nekih sustava letjelice. Da bi se pobolj\xc5\xa1ala stabilnost i upravljivost pri letu na malim visinama krila su redizajnirana. Radi pove\xc4\x87anja doleta pove\xc4\x87an je kapacitet unutra\xc5\xa1njih spremnika goriva, omogu\xc4\x87eno je podvje\xc5\xa1avanje odbacivih spremnika i ugra\xc4\x91en je sustav za dopunjavanje gorivom u letu. Sve ove promjene utjecale su da masa Su-27IB dostigne oko 45 tona. Planirano uvo\xc4\x91enje u slu\xc5\xbebu je prvotno bilo planirano krajem 1990-tih, no to je nekoliko puta odga\xc4\x91ano i produ\xc5\xbeivano sve do o\xc5\xbeujka 2014. Prije o\xc5\xbeujka 2014. godine proizvedena je nekolicina ovih zrakoplova koji su bili u zavr\xc5\xa1noj ispitnoj fazi i jo\xc5\xa1 nisu slu\xc5\xbebeno bili uvedeni u sastav naoru\xc5\xbeanja Rusije.\n_START_SECTION_\nDizajn\n_START_PARAGRAPH_\nPrednji dio trupa ima elipsasti presjek o\xc5\xa1trih rubova i u njemu je smje\xc5\xa1ten radar. S lijeve strane pored kabine nalazi se ure\xc4\x91aj za dopunjavanje gorivom u letu. Pilot i operator sustava naoru\xc5\xbeanja smje\xc5\xa1teni su u prostranoj oklopljenoj kabini, jedan do drugog, na izbacivim sjedi\xc5\xa1tima K-36DM._NEWLINE_Ulaz u kabinu se nalazi s donje strane aviona iza prednje noge stajnog trapa.  Iza kabine je smje\xc5\xa1ten odsjek s elektronskom opremom i streljivom za top. U srednjem dijelu trupa nalaze se spremnici za gorivo, a u zadnjem dijelu trupa izme\xc4\x91u motora nalazi se radar za promatranje prostora iza sebe, padobran za ko\xc4\x8denje i eventualno detektor magnetnih anomalija (na Su-32FN)._NEWLINE_Krila su sli\xc4\x8dna kao kod aviona Su-33/35/37. U korijenu desnog krila nalazi se top 30 mm. Ispod svakog krila smje\xc5\xa1tene su po tri podvjesne to\xc4\x8dke plus po jedna na krajevima krila. Na krajeve krila se, umjesto raketa zrak-zrak, mogu postaviti spremnici s opremom za elektronsko ometanje Sorbcija.\n_START_SECTION_\nPogon\n_START_PARAGRAPH_\nPogonsku grupu aviona Su-34 \xc4\x8dine dva turbomlazna motora AL-31F. Motori su modularne konstrukcije i imaju elektronski sustav za upravljanje i kontrolu. Maksimalan potisak motora bez naknadnog sagorijevanja je 74,6 kN, a s naknadnim sagorijevanjem 122,6 kN. Potro\xc5\xa1nja goriva se, zavisno o na\xc4\x8dinu rada motora, kre\xc4\x87e izme\xc4\x91u 0,07 kg/(N x h) i 0,08 kg/(N x h). Masa motora je 1520 kg, du\xc5\xbeina 4950 mm, a maksimalni radijus 1180  mm. Na serijskom Su-34 se mogu primijeniti suvremenije modifikacije motora AL-31F - ina\xc4\x8dica AL-31F M1 potiska 135 kN ili ina\xc4\x8dica AL-31F M2 potiska 145 kN. Unaprije\xc4\x91eni motor AL-31F M2 je predstavljen 2012. godine i po specifikacijama je oko 10% ja\xc4\x8di s maksimalnim potisakom od 145 kN, ima ne\xc5\xa1to ni\xc5\xbeu potro\xc5\xa1nju goriva i dulji radni vijek od prethodnika AL-31F M1. Me\xc4\x91utim, zbog financijskih razloga se odustalo od ovog motora te je zadr\xc5\xbean stariji AL-31F M1. Motori se gorivom opskrbljuju iz tri spremnika u trupu letjelice i jednog u konzoli krila. Mogu\xc4\x87a je i ugradnja tri odbaciva spremnika. Zrakoplov je opremljen ure\xc4\x91ajem za dopunjavanje gorivom u letu s aviona tankera Il-78 (Il-78M) i Su-24M (s podvjesnim sustavom UPAZ).\n_START_SECTION_\nOprema\n_START_PARAGRAPH_\nO elektronskoj opremi Su-34 objavljeno je malo podataka. Radar je iz obitelji \xc5\xbduk, ima domet 240 km, a prati cilj na 185 km. Modificirani radar N-012 je namijenjen za promatranje stra\xc5\xbenje polusfere. Sposoban je otkrivati protivni\xc4\x8dke rakete zrak-zrak, a vjerojatno je kompatibilan s ina\xc4\x8dicom rakete R-73 za lansiranje unatrag. Avion je opremljen sustavima za satelitsku i inercijsku navigaciju, sustavima za aktivno i pasivno elektronsko ometanje i ure\xc4\x91ajima za komunikaciju. Sredi\xc5\xa1nje ra\xc4\x8dunalo mo\xc5\xbee samostalno planirati misiju i voditi avion. Planirano je da serijski avioni imaju IC, laserski i opto-elektronski sustav za otkrivanje i obilje\xc5\xbeavanje ciljeva koji je povezan s ciljnikom na kacigi pilota, a planira se i mogu\xc4\x87nost spajanja kontejnera s termovizijskim i/ili TV sustavima za otkrivanje ciljeva i let no\xc4\x87u._NEWLINE_Su-34 je naoru\xc5\xbean automatskim topom G\xc5\xa0-301 kalibra 30 mm. Na avionu postoji 12 podvjesnih to\xc4\x8daka. Na svih 12 mogu\xc4\x87e je spojiti rakete zrak-zrak (na 6 to\xc4\x8daka rakete R-73, na 8 tao\xc4\x8daka R-77 RVV-AE i na 8 to\xc4\x8daka razne ina\xc4\x8dice rakete R-27). Su-34 mo\xc5\xbee biti naoru\xc5\xbean sa 6 vo\xc4\x91enih raketa zrak-povr\xc5\xa1ina obitelji H-25M, H-29, S-25L ili H-31. Za djelovanje s ve\xc4\x87e udaljenosti avion se naoru\xc5\xbeati sa tri rakete H-59M. Bombardersko naoru\xc5\xbeanje uklju\xc4\x8duje do 3 vo\xc4\x91ene bombe KAB-1500, do 6 vo\xc4\x91enih bombi KAB-500, do 34 bombe FAB-100, 22 bombe FAB-250 ili 12 bombi FAB-500. Na potkrilne nosa\xc4\x8de mogu\xc4\x87e je spojiti \xc5\xa1est lansera NRZ s ukupno 180 raketnih zrna S-8 ili 30 raketnih zrna S-13. Na tri spoji\xc5\xa1ta se mogu nositi spremnici za gorivo, a na dva spremnici za elektronsko ometanje Sorbcija.'